Pred sezonu NBA-a: Najbolji u Zapadnoj konferenciji
Los Angeles Lakersi, aktualni prvak, i u ovoj se sezoni smatraju glavnim favoritom u cijeloj ligi
Ljubitelji košarke znaju da je otpočela NBA sezona 2009-2010-ta, u kojoj će se za naslov prvaka boriti čak 30 momčadi koje imaju rekordan broj inozemnih igrača. U idućih nekoliko minuta, naš novinar Ivica Puljić, najavljuje tko bi mogli biti glavni kandidati za najbolju momčad najbolje košarkaške lige na svijetu: U prošlim smo emisijama predstavili klubove Istočne konferencije, pa slijede momčadi sa Zapada. Denver Nuggets su momčad koja se savršeno uklapa na čelno mjesto Northwest divizije. Je li to netko pita zašto? Zato što imaju jednog od najboljih „košarkaških generala“ u ligi – Chaunceya Billupsa, zato što imaju odličnog centra Nenea i što njihov dres nosi Carmelo Anthony, kojeg kada mu krene šut nema te obrane koja ga može zaustaviti. Portland TrailBlazers - to je dobra ekipa s Brandonom Royem i LaMarcusom Aldridgem u postavi. Ali Portland mora imati zdravog Grega Odena na mjestu centra da bude odlična momčad. Utah Jazz ima dobre igrače, još boljeg trenera Jerrya Sloana. Imaju Carlosa Boozera kojeg bi otvorenih ruku prihvatio svaki NBA tim, ali koji nikako da odigra punu sezonu. Kada je zdrav to je neprikosnoveni All star igrač, ali doista ima nesreću da ga ozljede prate gdje god krene. Minnesota Timberwolves ima jednog igrača iz A lige - Ala Jeffersona i dobru obranu. Ta momčad može neugodno iznenaditi mnoge u ligi. Oklahoma City Thunder ima dobre mlade igrače, poput Kevina Duranta, ali nijednog dobrog veterana. Momčad treba vođu i na terenu i u svlačionici. Pacific divizija nema nikakvih problema s pitanjem tko će biti na njenom čelu, jer Los Angeles Lakersi, aktualni prvak, i u ovoj se sezoni smatraju glavnim favoritom u cijeloj ligi. Dakle, sretno svim njihovim suparnicima, jer Lakerse predvodi Kobe Bryant koji ima pobjednički mentalitet viđen još jedino kod nedodirljivog Michaela Jordana. U istoj su diviziji uvijek zanimljivi Phoenix Sunsi. Ova bi sezona za njih mogla značiti povratak u puni pogon, atraktivne utakmice i playoff. Dakle, sve ono što su propustili u prošloj sezoni. Oh, da – legendarni Steve Nash ima još toga za pokazati na parketu. LA Clippers je momčad sastavljena od pet jako dobrih košarkaša i bili bi u samom vrhu da ponekad ne moraju uvoditi i rezerve. E, onda nastaje problem, jer nemaju ama baš nijednog kvalitetnog igrača na klupi. S Golden State Warriorsima nikad ne znaš što možeš dobiti. Mogu odigrati jednu od najboljih utakmica koju ste ikada vidjeli, ali mogu izgledati kao da nemaju pojma s košarkom na idućem susretu. Sacrameno Kings – iskreno govoreći sve što bih o njima napisao bilo bi gubljenje vremena i za mene i za vas. Southwest divizija ima San Antonio Spurse, vrijednu, pametnu i iskusnu momčad kojoj su pridodali Richarda Jeffersona koji uvijek može biti tamo gdje Manu Genobili ne uspije ili kada bude ozlijeđen. Tim Duncan i Tony Parker toliko su dobri igrači, uz spomenutu dvojicu te sjajnu klupu i trenera Gregga Popovicha, da se Lakersi svaki put na njihovo spominjanje prestaju smješkati, jer znaju što ih čeka. Teška, duga i uporna borba za najboljeg na Zapadu. Dallas Mavericks je momčad koja jednostavno ne može stići do kraja. Do tri dobre četvrtine može, ali sve četiri dobre - nema šansi. Čudan neki sportski mentalitet i možda je, samo možda, vrijeme da vlasnik, kontroverzni Mark Cuban, počne trgovati okolo, pa i s najboljim Maverickom svih vremena, čudesnim njemačkim košarkašem Dirkom Nowitzkim. New Orleans Hornets – da im nije Chrisa Paula mislim da bi imali najviše pet navijača po utakmici. Ja mislim da je time sve o Hornetsima rečeno. Houston Rockets kao da imaju neku vrstu sportskog prokletstva. Pola tima uvijek je ozlijeđeno i to ona bolja polovica. Je li dovoljno spomenuti Yao Minga i Tracya McGradya. Imam i pitanje – mogu li Trevor Ariza i Shane Battier dovesti Rocketse do 20 pobjeda u ovoj sezoni? Memhpis Grizzlies je tako slaba momčad da su čak i s Allenom Iversonom potpisali ugovor. Time okončavamo naša predviđanja za NBA sezonu 2009-2010-tu. Preostaje nam samo da uživamo u igrama najboljih svjetskih košarkaša.